বয়স মাত্র সতেরো বছর। বাংলার কনিষ্ঠতম গ্র্যান্ডমাস্টার হয়ে নজির গড়েছে ছেলেটা। নাম দীপ্তায়ন ঘোষ। ভিয়েতনামে এইচডি ব্যাঙ্ক ইন্টারন্যাশনাল চেস টুর্নামেন্টে তৃতীয় তথা শেষ নর্ম পেয়ে বাংলার সপ্তম গ্র্যান্ডমাস্টার দীপ্তায়ন। ২০১৩ সালে দুবাই এবং ২০১৫ সালে চেক প্রজাতন্ত্রে গ্র্যান্ডমাস্টার হওয়ার প্রথম ও দ্বিতীয় নর্ম পেয়ে যায় সাউথ পয়েন্ট স্কুলের উচ্চমাধ্যমিক পরীক্ষা দেওয়া এই দাবাড়ু। হালতুর ফ্ল্যাটে মুখোমুখি বসে (দাবার বোর্ড ছিল না) অজানা অচেনা দীপ্তায়নকে খোঁজার চেষ্টা করলাম। কিন্তু দীপ্তায়নের জীবন সাদা-কালো ৬৪ খোপের বৃত্তেই আবর্তিত।